મુંબઈ: એન્ફોર્સમેન્ટ ડાયરેક્ટોરેટ (ઈડી)એ ચાર બેન્કોના અધિકારીઓ પર નોટબંધી દરમિયાન વેપારીઓના રૂ. ૧૫૦ કરોડનાં કાળાં નાણાંને સફેદ કરવાનો આરોપ મૂક્યો છે. આ બેન્ક અધિકારીઓએ છેતરપિંડીભર્યા ટ્રાન્ઝેક્શન કરવામાં વેપારીઓને મદદ કરી હતી. એક અંગ્રેજી અખબારના અહેવાલ અનુસાર એન્ફોર્સમેન્ટ ડાયરેક્ટોરેટે આ સંદર્ભમાં ચાર બેન્કોને પત્ર લખ્યો છે. આ પત્રમાં એવો આરોપ મૂકવામાં આવ્યો છે કે નોટબંધી દરમિયાન આ બેન્કોના અધિકારીઓએ મુંબઈના ઝવેરી બજારના એક બિઝનેસમેનના રૂ. ૧૫૦ કરોડના ખોટા ટ્રાન્ઝેકશન કરીને બેન્કોમાં જમા કરાવ્યા હતા. અધિકારીઓએ બિઝનેસમેનને મદદ કરી હતી કે જેથી તેનું કાળું નાણું સફેદ થઈ શકે.